 ທ່ານອະພິສິດ ເວດຊາຊີວະ ຖືກກ່າວຫາ ໃນຂໍ້ຫາ ຄາດຕະກຳ ພວກປະທ້ວງ
ທ່ານອະພິສິດ ເວດຊາຊີວະ ອະດີດນາຍົກໄທ ຖືກກ່າວຫາ ຢ່າງເປັນທາງການ ໃນຂໍ້ຫາຄາດຕະກຳ ພວກປະທ້ວງ ໃນປີ 2010.
ອະດີດນາຍົກລັດຖະມຸນຕີ ອະພິສິດ ເວດຊາຊີວະ ໄດ້ຖືກກ່າວ ຫາຢ່າງເປັນທາງການໃນຂໍ້ຫາຄາດຕະກໍາພວກປະທ້ວງ 2 ຄົນ ໃນລະຫວ່າງການປາບປາມຂອງພວກທະຫານ ໃນປີ 2010 ນັ້ນ ບັນດາໄອຍະການກ່າວວ່າ ທ່ານອະພິສິດໄດ້ສັ່ງໃຫ້ພວກກຳລັງ ຮັກສາຄວາມປອດໄພ ຍິງໃສ່ຝູງພວກຊຸມນຸມປະທ້ວງເສື້ອແດງ ຊຶ່ງສ່ວນຫຼາຍທີ່ບໍ່ມີອາວຸດ ມີ 90 ຄົນເສຍຊີວິດໄປໃນລະຫວ່າງ ການປາບປາມນັ້ນ ໃນເວລານັ້ນ ພວກປະທ້ວງໄດ້ພາກັນໄປປັກຫຼັກນອນແຮມຄືນຢູ່ ໃນໃຈກາງນະຄອນຫຼວງບາງກອກ ເພື່ອສະໜັບສະໜຸນອະດີດນາຍົກລັດຖະມຸນຕີທັກສິນຊິນ ນະວັດ ທີ່ໄດ້ຖືກໂຄ່ນລົ້ມອອກຈາກອຳນາດໄປໃນການກໍ່ລັດຖະປະຫານຂອງພວກທະຫານໃນປີ2006 ຄອບຄົວຂອງພວກທີ່ໄດ້ເສຍຊີວິດໄປ ຈໍານວນນຶ່ງ ພາກັນຮ້ອງໃສ່ທ່ານອະພິສິດວ່າ “ຄາດ ຕະກອນ” ໃນຂະນະທີ່ທ່ານຍ່າງອອກຈາກສານຫຼັງຈາກວາງເງິນປະກັນຕົວ ໃນວັນພະຫັດ ມື້ນີ້ ມີບຸກຄົນອື່ນໆໄປສະແດງໃຫ້ການສະໜັບສະໜຸນທ່ານອະພິສິດເຊັ່ນກັນ ສ່ວນທ່ານ ອະພິສິດໄດ້ປະຕິເສດຕໍ່ຂໍ້ກ່າວຫາເຫລົ່ານັ້ນ ແລະເວົ້າວ່າ ມັນເປັນຂໍ້ກ່າວຫາທີ່ພົວພັນ ກັບການເມືອງ ທ່ານອະພິສິດເປັນຫົວໜ້າພັກປະຊາທິປັດຝ່າຍຄ້ານ ທີ່ກໍາລັງນໍາພາການປະທ້ວງຕໍ່ຕ້ານ ລັດຖະບານຂອງທ່ານນາງຍິ່ງລັກ ນາຍົກລັດຖະມຸນຕີ ທີ່ເປັນນ້ອງສາວຂອງທ່ານທັກສິນ ອີກຄົນນຶ່ງທີ່ກຳລັງປະເຊີນກັບຂໍ້ກ່າວຫາທີ່ພົວພັນກັບການປາບປາມຂອງພວກທະຫານ ໃນປີ 2010 ນັ້ນ ແມ່ນທ່ານສຸເທບ ເທືອກສຸບັນ ອະດີດຮອງນາຍົກລັດຖະມຸນຕີ ທີ່ໄດ້ລາ ອອກຈາກພັກປະຊາທິປັດ ມາເປັນແກນນຳຂອງການປະທ້ວງຕໍ່ຕ້ານລັດຖະບານໃນປັດຈຸບັນ ທ່ານນາງຍິ່ງລັກ ບໍ່ຍອມຮັບເອົາຄຳຮຽກຮ້ອງຂອງພວກຊຸມນຸມປະທ້ວງທີ່ໃຫ້ທ່ານນາງລາ ອອກຈາກຕຳແໜ່ງ ແລະມອບອຳນາດໃຫ້ສະພາປະຊາຊົນທີ່ຈະຖືກແຕ່ງຕັ້ງຂຶ້ນມານັ້ນ ແຕ່ທ່ານນາງໄດ້ປະກາດຍຸບສະພາ ແລະຮຽກຮ້ອງໃຫ້ມີການເລືອກຕັ້ງກ່ອນກຳນົດໃນ ເດືອນກຸມພາປີໜ້ານີ້